Der winter ist zergangen
Der winter ist zergangen·
dc prvͤfe ich vf der heide·
Al dar kan ich gegangen·
gůt wart min ǒgenweide·
Uon den blůmen wol getan·
wer sach ie so schonen plan·
Der brach ich zeinem kranze·
den truͤg ich mit zhoie zv̊ den frowen an dem tanze·
Welle ieman werden hohgemv̊t· der hebe sich vf die schanze·
Da stat viol vnd kle·
svmerlatten camandre·
die werden zitelosen·
oster cloien vant ich da· die lilien vnd die rosen·
Do wunsche ich das ich sant min frowen solte kosen·
Si gab mir an ir den pris·
dc ich were ir dulz amis·
mit dienste disen meien·
dur si so wil ich reigen·
Ein fores stůnt da nahen·
al dar begvnde ich gahen·
da horte ich mich enpfahen·
die vogel also sv̊sse·
so wol dem selben grůsse·
Ich horte da wol zhantieren·
die nahtegal tǒbieren·
al da mv̊ste ich parlieren·
zerehte wie mir were·
ich was ane alle swere·
Ein rifiere ich da gesach·
dvrh den fores gieng ein bach·
zetal vber ein planúre·
ich sleich ir nach vnz ich si vant· die schone creatúre·
bi dem fontane sas dú clare dv́  suͤse von fanúre·
Ir ǒgen lieht vnd wol gestalt·
si was an sprúchen niht zebalt·
wan mehte si wol liden·
Ir mvnt ist rot ir kele ist blank·
ir har reit val zemâsse lank·
gevar alsam die siden·
Solde ich vor ir ligen tot· in mehte ir niht vermiden·
Blank alsam ein hermelin·
waren ir dú ermelin·
ir persone dv́ wc smal·
wol geschaffen vber al·
ein lúzel grande wc si da·
wol geschaffen anderswa·
an ir ist niht vergessen·
lindú diehel slehtú bein· ir fuͤsse wol gemessen·
Schoner forme ich nie gesach· dú min cor hat besessen·
An ir ist ellú volle·
do ich die werden erest sach do hůb sich min parolle·
Ich wart fro·
vnd sprach do·
frowe min·
ich bin din·
dv bist min·
der strit der mvͤsse iemer sin·
dv bist mir vor in allen·
iemer an dem herzen min·
mv̊st dv mir wol gevallen·
Swa man frowen prvͤuen sol· da mv̊s ich vúr dich schallen·
an húbsch vnd ǒch an guͤte·
dv gist aller contrate mir zhoie ein hohgemvͤte·
Ich sprach der minneklchen zů·
got vnd anders nieman tů·
der dich behuͤten mvͤsse·
ir parol der was svͤsse·
Sa neic ich der schonen do·
ich wart an minem libe vro·
da von ich ir saluieren·
si bat mich ir zhantieren·
von der linden esten·
vnd von des meigen glesten·
da dú tauelrvnde wc·
da wir do schone waren·
dc wc lǒp dar vnder gras
si kvnde wol gebaren·
Da wc niht mâssenie me·
wan wir zwei dort in einem kle·
si leiste dc si da solde·
vnd tet dc ich da wolde·
Ich tet ir vil sanfte we·
Ich wúnsche dc es noch erge·
Ir zimt wol dc lachen·
do begv̄den wir beide· do ein gemellichens machen·
das geschach von liebe vnd ǒch von wunderlichen sachen·
von amv́re seit ich ir·
dc vergalt si dulze mir·
si iach si litte es gerne· dc ich ir tete als man den frowen tůt dort in palerne·
dc da geschach da denke ich an·
si wart min trut vnd ich ir man·
wol mich der aventúre·
erst iemer selig der si siht·
sit dc man ir des besten giht·
sist also gehúre·
ellú granze da geschach· von vns vf der planúre·
Ist iemen den gelinge bc·
dc lâsse ich ane has·
Si wc so hohes mv̊tes
dc ich vergas der sinne·
got lone ir alles gv̊tes·
so twinget mich ir minne·
wc ist dc si mir tůt·
allel gůt·
hohen mv̊t·
habe ich von ir iemer·
in vergisse ir niemer·
Wol vf adelheit·
dv solt sant mir sin gemeit·
wol vf wol vf irmengart·
dv mv̊st aber an die vart·
dú da niht enspringet dú treit ein kint·
sich froͤiwent algemeine die dir sint·
dort hoͤre ich die floͤiten wegen·
hie hoͤre ich den svmber regen·
Der vns helfe singen·
disen reigen springen·
dem mvͤsse wol gelingen·
zallen sinen dingen·
Wa sint nv die ivngen kint·
dc si bi vns niht ensint·
Sor ie so· selig si min kúnigvnt·
solt ich si kússen tusent stunt·
an ir vil rose varwen mvnt·
so were ich iemer me gesvnt·
dú mir dc herze hat verwunt·
vaste vnz vf der minne grv̄t·
Der ist enzwei·
Heia nv hei·
des fidelleres seite der ist enzwei·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse